
Наставно-научниот совет на 







Економскиот факултет – Прилеп

Предмет: Предлог за прифаќање наслов на тема и тези за изработка на магистерски  труд од кандидатот  Марија Николоска (чл. 43 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола) 
Советот на втор циклус на студии на ден 04.05.2026 год. го прифати извештајот од Комисијата за оценка на пријавата на магистерскиот труд под наслов “Данокот на додадена вредност како значаен фискален инструмент” од кандидатот Марија Николоска.
Предвид на изнесеното, а согласно чл. 43 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола го доставуваме следниов предлог:

Наставно-научниот совет на Економскиот факултет – Прилеп да го прифати насловот на  магистерскиот труд “Данокот на додадена вредност како значаен фискален инструмент”  и тезите: 
Воведни напомени, цели и методологија на истражувањето 

1. Економско-фискални импликации на данокот на додадена вредност

1.1. Ретроспективен осврт на данокот на додадена вредност

1.2. Данокот на додадена вредност како стабилен извор на приходи

1.3. Социјални и правни аспекти на данокот на додадена вредност

1.4. Предности и недостатоци на данокот на додадена вредност 

2. Данокот на додадена вредност во развиените пазарни економии 

2.1 Местото на индиректните даноци во современите даночни системи 

2.2 Данокот на додадена вредност во земјите членки на Европска Унија 

2.3 Данок на додадена вредност во САД 

2.4 Системот на данокот на додадена вредност во Обединетото Кралство

      3. Данок на додадена вредност во Република Северна Македонија 

3.1. Даночен систем во Република Северна Македонија

3.2. Ипплементација на данокот на додадена вредност во Република Северна Македонија 

3.3. Структура на јавните приходи во Република Северна Македонија

3.4. Ефикасност при наплатата на данокот на додадена вредност 

3.5. Е-фактура како инструмент за намалување на сивата економија и зголемување на фискалните приходи

Заклучни согледувања

Користена литература

О б р а з л о ж е н и е

На предлогот за прифаќање на темата “Данокот на додадена вредност како значаен фискален инструмент”   и тезите за изработка на магистерски труд, Советот на втор циклус на студии утврди предлог за прифаќање на темата “Данокот на додадена вредност како значаен фискален инструмент” и тезите за изработка на магистерски труд од кандидатот Марија Николоска.
Во современите економски услови, даночните системи претставуваат еден од клучните механизми преку кои државата обезбедува финансиски средства за функционирање на јавниот сектор, како и за спроведување на економските и социјалните политики. Во рамките на овие системи, данокот на додадена вредност (ДДВ) зазема особено значајно место како индиректен данок што обезбедува стабилен и континуиран прилив на приходи во државниот буџет.

Данокот на додадена вредност претставува современ облик на оданочување на потрошувачката, кој е широко прифатен и применуван во најголем број земји во светот. Неговата основна карактеристика се состои во оданочувањето на додадената вредност што се создава во секоја фаза од процесот на производство и промет на добрата и услугите. Ваквиот пристап овозможува зголемена транспарентност на економските трансакции, поефикасна контрола врз даночните обврзници, како и унапредување на целокупната ефикасност на даночниот систем.

Значењето на данокот на додадена вредност како фискален инструмент особено се нагласува во современите економии, каде што тој претставува еден од најиздашните извори на јавни приходи. Покрај неговата фискална функција, данокот на додадена вредност има и значајна економска и социјална улога, имајќи предвид дека влијае врз нивото и структурата на потрошувачката, распределбата на даночниот товар, како и врз економското однесување на деловните субјекти.

Имајќи ја предвид улогата и значењето на данокот на додадена вредност како значаен фискален инструмент, основна цел на истражувањето во овој магистерски труд ќе биде анализа на неговите економско-фискални импликации со цел подобро разбирање на неговата улога во современата економија во контекст на обезбедување стабилни јавни приходи.

Темата што ќе биде предмет на истражување во магистерскиот труд е составена од три засебни, но логично поврзани сегменти, како и вовед во почетокот и заклучни согледувања, на крајот од трудот.

Во воведниот дел, најнапред, ќе се даде објаснување на целта од проучувањето на проблематиката опфатена со овој труд, со што ќе се укаже на потребата од ваков тип истражувања. Натаму, во воведот, ќе биде образложена методологијата на истражувањето.

Во првиот дел од трудот ќе биде даден ретроспективен осврт на данокот на додадена вредност, со посебен акцент на неговиот историски развој и еволуција како фискален инструмент. Овој дел трудот ќе ја елаборира важноста на данокот на додадена вредност како стабилен, предвидлив и ефикасен извор на јавни приходи. Посебно внимание ќе биде посветено на неговата улога во обезбедувањето фискална стабилност, како и на неговото значење за финансирањето на јавните функции на државата. Во овој контекст, ќе бидат анализирани економските импликации од примената на ДДВ, вклучително и неговото влијание врз потрошувачката, инвестициите и целокупната економска активност. На крајот од овој дел, ќе се изврши сеопфатна анализа на предностите и недостатоците на данокот на додадена вредност, со цел да се обезбеди појасно согледување на неговата ефикасност и применливост во практиката.

Во вториот дел од трудот детално ќе бидат обработени индиректните даноци во современите даночни системи. Имено, ќе се изврши компаративна анализа на даночните системи во земјите на Европската Унија, Соединетите Американски Држави и Обединетото Кралство. Анализата ќе опфати клучни аспекти како што се структурата на даночните приходи, учеството на индиректните даноци во вкупните јавни приходи, примената и стапките на данокот на додадена вредност, како и институционалните и правните рамки што го регулираат нивното функционирање.

Преку ваквиот компаративен пристап, ќе се овозможи согледување на сличностите и разликите помеѓу различните даночни системи, како и идентификување на најдобрите практики и потенцијалните предизвици во нивната примена. На овој начин ќе се согледа улогата на индиректните даноци во современите економии и нивното значење во креирањето на ефикасна и одржлива фискална политика.

Во третиот дел од трудот ќе биде спроведена анализа на даночниот систем на Република Северна Македонија. Притоа, акцентот ќе биде ставен на неговата улога како клучен инструмент на фискалната политика и како еден од најзначајните извори на јавни приходи во насока на разбирање на позицијата на ДДВ во структурата на даночниот систем, како и на неговото влијание врз финансиската стабилност и економските текови во државата. Понатаму, ќе биде анализирани институционалните и правните аспекти при имплементацијата на данокот на додадена вредност во Република Северна Македонија. Во овој контекст, ќе се анализира и структурата на јавните приходи, со посебен акцент на динамиката и стабилноста на приходите остварени по основ на ДДВ. Дополнително, ќе се изврши анализа на ефикасноста при наплатата на данокот на додадена вредност, при што ќе се разгледаат клучните фактори што влијаат врз нивото на негова наплата, при што посебен акцент ќе се стави на механизмите и мерките кои придонесуваат за подобрување на наплатата и зајакнување на даночната дисциплина.

Во рамките на овој дел, ќе се потенцира и улогата на електронската фактура (е-фактурата) како современ инструмент кој придонесува за зголемување на фискалните приходи и претставува значаен чекор во процесот на дигитализација, модернизација и унапредување на даночниот систем.

Во заклучните согледувања, како завршен дел од магистерскиот труд, ќе бидат елаборирани констатациите и сознанијата во врска со истражуваниот предмет на овој труд, при што кандидатката, Марија Николоска, треба да понуди и сопствени размислувања, односно решенија, што се поврзани со оваа проблематика.

Заради претходново Советот на втор циклус на студии беше едногласен за прифаќање на извештајот од Комисијата за оценка на пријавата од кандидатот Марија Николоска тема: “Данокот на додадена вредност како значаен фискален инструмент” за изработка на магистерски труд.





Комисија за оценка на пријава:
1. Проф. д-р Татјана Спасеска
2. Проф. Д-р Драгица Оџаклиеска
3. Проф. д-р Фанка Ристеска
Прилог: Предлог одлука
	


Врз основа на чл. 43 став 9 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола, Советот  на втор циклус на студии, на седницата одржана на ден 04.05.2026 год. година ја донесе следнава 

ПРЕДЛОГ ОДЛУКА

Член 1

Се прифаќа Извештајот од Комисијата за оценка на пријава на магистерскиот труд под наслов “Данокот на додадена вредност како значаен фискален инструмент” , од кандидатот Марија Николоска подготвен од Комисијата во состав:
1. Проф. д-р Татјана Спасеска

2. Проф. Д-р Драгица Оџаклиеска
3. Проф. д-р Фанка Ристеска
Член 2

Се прифаќаат како подобни: темата “Данокот на додадена вредност како значаен фискален инструмент” , и тезите за изработка на магистерскиот труд.
Член 3
За ментор на кандидатот Марија Николосказа изработка на магистерскиот труд под наслов “Данокот на додадена вредност како значаен фискален инструмент”,  се определува

д-р Татјана Спасеска, редовен професор на Економски факултет-Прилеп
Член 4
Да се достави Предлог одлуката до Наставно – научниот совет на Економскиот факултет – Прилеп за понатамошно одлучување.   
Раководител на втор циклус на студии

Проф. д-р Дејан Здравески

